
Parlamentul  României

Camera  Deputaţilor
Comisia pentru Sănătate şi Familie      Nr. 28/ 204 / 27 septembrie 2012 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative privind modificarea Legii nr.339/2005 privind regimul juridic al plantelor, substanţelor şi preparatelor stupefiante şi psihotrope ( Plx 249/2011) , trimis Comisiei pentru sănătate şi familie spre dezbatere,  în fond, cu adresa nr. Pl-x 249 din 9 mai 2011.
În raport cu obiectul şi conţinutul reglementării, propunerea legislativă face parte din categoria legilor ordinare.
PREŞEDINTE,
Rodica Nassar
                          


                      Costică Canacheu

Parlamentul  României

Camera  Deputaţilor
Comisia pentru Sănătate şi Familie      Nr. 28/ 204 / 27 septembrie 2012 
R A P O R T  

asupra  propunerii legislative privind modificarea Legii nr.339/2005 privind regimul juridic al plantelor, substanţelor şi preparatelor stupefiante şi psihotrope ( Plx 249/2011)
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere în fond, cu propunerea legislativă privind modificarea Legii nr.339/2005 privind regimul juridic al plantelor, substanţelor şi preparatelor stupefiante şi psihotrope ( Plx 249/2011), trimisă cu adresa nr. Pl-x 249 din 9 mai 2011.
Senatul, în calitate de primă Cameră sesizată, a respins propunerea  legislativă în şedinţa din 4 mai 2011.

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

     La întocmirea prezentului raport Comisia a avut în vedere :
· avizul favorabil al Consiliului Legislativ (nr.12 din 10.01.2011) cu observaţii şi propuneri;
· avizul negativ al Comisiei juridice, de disciplină şi imunităţi ( nr.Plx 249/2011 din 24 mai 2011);
· avizul negativ al Comisiei pentru agricultură, silvicultură, industrie alimentară şi servicii specifice ( nr.24/340 din 23.05.2011);
· avizul negativ al Comisiei pentru industrii şi servicii            ( nr.23/134 din 02.06.2011);
· punctul de vedere negativ al Ministerului Sănătăţii (nr.47603/25.09.2012 ) .
Propunerea legislativă are ca obiect de reglementare completarea art.4 din Legea nr.339/2005 privind regimul juridic al plantelor, substanţelor şi preparatelor stupefiante şi psihotrope, cu modificările şi completările ulterioare, în sensul interzicerii comerţului electronic cu substanţe şi plante etnobotanice, a căror utilizare produce efecte similare utilizării substanţelor stupefiante, psihotrope sau halucinogene. De la această interdicţie ar urma însă să fie exceptat comerţul electronic desfăşurat de farmaciile din sistemul farmaceutic românesc, precum şi de către magazinele autorizate să comercializeze plante medicinale.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 25 septembrie 2012. La lucrările comisiei au fost prezenţi 14 deputaţi din totalul de 17 membri.
La dezbateri au participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, secretar de stat în cadrul Ministerului Sănătăţii, domnul comisar şef Dumitru Constantin , director adjunct  şi doamna Rodica Mitoiu, şef serviciu precursori din cadrul Agenţiei Naţionale Antidrog.
În urma dezbaterilor, Comisia pentru sănătate şi familie a  hotărât, cu unanimitate de voturi, respingerea propunerii legislative privind modificarea Legii nr.339/2005 privind regimul juridic al plantelor, substanţelor şi preparatelor stupefiante şi psihotrope ( Plx 249/2011) întrucât măsura propusă de iniţiatori este lipsită de obiect, având în vedere faptul că aspectele ce se propun a fi completate nu fac obiectul unei reglementări separate în legislaţia românească iar soluţiile legislative de exceptare de la aplicare a soluţiilor legislative propuse pentru farmacii este inutilă, având în vedere faptul că Legea farmaciei nr.266/2008, republicată, cu modificările ulterioare nu permite comerţul electronic cu medicamente.

În raport cu obiectul şi conţinutul său, propunerea legislativă face parte din categoria legilor ordinare. 
PREŞEDINTE,
Rodica Nassar
Întocmit, 
 Cristina Bologan – Expert 

